ЈАВНИ ПРИХОДИ

ПОЈАМ ЈАВНИХ ПРИХОДА

Јавни приходи представљају све приходе остварене обавезним плаћањима пореских обвезника, правних и физичких лица која користе одређено јавно добро или јавну услугу, као и сви други приходи које остварују корисници буџетских средстава и средстава организација за обавезно социјално осигурање. Појединачни јавни приходи одређују се и уводе посебним законима, односно одлукама скупштине локалне власти. На исти начин, висина јавних прихода, утврђује се законом, односно актом надлежног органа у складу са *Законом о буџетском систему[[1]](#footnote-1)* и посебним законима.

Буџетски приходи, који припадају Републици Србији, односно локалној власти, распоређују се и исказују по врстама у буџету, као свеобухватном плану прихода и примања и плана расхода и издатака.

ВРСТЕ ЈАВНИХ ПРИХОДА

Јавни приходи, сходно одредбама *Закона о о буџетском систему*, могу бити: порези, доприноси за обавезно социјално осигурање и непорески приходи (таксе, накнаде, казне, приходи настали употребом јавних средстава), самодопринос, донације, трансфери и финансијска помоћ ЕУ.

**Порези**, као најдоминантнија врста дажбина која се користи као средство за финансирање јавне потрошње, могу се уводити искључиво законом и то на потрошњу, доходак, добит, имовину и пренос имовине физичких и правних лица. Појединачним пореским законима (*Закон о порезу на додату вредност[[2]](#footnote-2), Закон о порезима на имовину [[3]](#footnote-3), Закон о порезу на добит правних лица[[4]](#footnote-4)*, итд.), утврђују се: предмет опорезивања, основица, обвезници пореза, пореска стопа или износ као и сви изузеци и олакшице од опорезивања.

**Доприноси за обавезно социјално осигурање** уводе се за пензијско и инвалидско осигурање, здравствено осигурање и осигурање за случај незапослености (на снази *Закон о доприносима за обавезно социјално осигурање[[5]](#footnote-5)).*

**Таксе** се, такође, уводе посебним законима, с тим што се њихова висина може одредити законом или прописом који доноси орган локалне власти на основу тог закона. Одређене таксе утврђују и корисници јавних средстава који нису корисници средстава буџета, а ради обезбеђивања одређених услуга грађанима које тај корисник пружа. Специфичност такси јесте што се наплаћују за непосредно пружену јавну услугу, односно спроведен поступак или радњу.

**Накнаде** се уводе посебним законом који предлаже и спроводи Министарство финансија, за коришћење добара – природних богатстава, односно добра од општег интереса и добра у општој употреби.

**Приходи настали употребом јавних средстава** могу бити приходи од камата, приходи од давања у закуп (што ће бити посебно образложено у виду примера у даљем тексту за потребе ове студије), односно на коришћење непокретности и покретних ствари у државној својини или својини аутономне покрајине и локалне самоуправе, приходи настали продајом услуга корисника јавних средстава, приходи од новчаних казни, одузета имовинска корист и концесиона накнада.

ФИНАНСИРАЊЕ НАДЛЕЖНОСТИ

Надлежност Републике Србије финансира се јавним приходима и примањима. Од прихода, највише средстава потиче од пореза (ПДВ, акцизе, порез на доходак, порез на добит предузећа, порез на употребу, држање и ношење одређених добара, порез на међународну трговину и трансакције). Поред пореза, буџету Републике Србије припадају и таксе, накнаде, донације и трансфери као и финансијска помоћ ЕУ, као и приходи настали употребом јавних средстава. Приходи настали употребом јавних средстава обухватају приходе од камата, приходе од давања у закуп и на коришћење покретних и непокретних ствари Републике Србије, приходи настали продајом услуга буџетских корисника, приходи од новчаних казни и концесионе накнаде.

Са друге стране, буџету аутономне покрајине припада део прихода од пореза на добит предузећа и пореза на доходак грађана – пореза на зараде, који су остварени на територији те аутономне покрајине. Такође, законом могу бити одређени и други порези или делови пореза који улазе у буџет аутономне покрајине. Надлежност органа аутономне покрајине се финансира, поред прихода од пореза, покрајинским административним таксама, накнадама, донацијама и трансферима, финансијском помоћи Европске уније као и приходима насталим употребом јавних средстава. Приходи настали употребом јавних средстава, такође, припадају буџету аутономне покрајине у виду прихода од камата, прихода од давања у закуп и на коришћење покретних и непокретних ствари Републике Србије, а које користе покрајински органи, односно ствари у својини аутономне покрајине, те приходи настали продајом услуга корисника буџета аутономне покрајине, приходи од новчаних казни изречених у прекршајном поступку сходно акту скупштине АП и одузета имовина у том поступку, као и приходи од концесионе накнаде.

*Законом о буџету Републике Србије за 2020. годину[[6]](#footnote-6)* предвиђено је да буџету Аутономне покрајине Војводине припада део прихода од пореза на доходак грађана – порез на зараде у висини од 18,00% од износа оствареног на њеној територији, као и део прихода од пореза на добит правних лица, у висини од 42,7% од износа оствареног на територији аутономне покрајине. Поред тога, у буџет Војводине улазе и трансфери за поверене послове, наменски трансфери за финансирање расхода за запослене у образовању, наменски и ненаменски трансфери јединице локалне самоуправе на територији АП Војводине, као и наменски капитални трансфери које утврди Влада.

Локална самоуправа, односно надлежност њених органа финансира се порезима на доходак, имовину, наслеђе и поклон, пренос апсолутних права и другим порезима, затим таксама, међу којима разликујемо локалне административне, комуналне таксе и боравишне таксе. У буџет локалне самоуправе улазе и накнаде, самодопринос, донације и трансфери, финансијска помоћ ЕУ и приходи настали употребом јавних средстава. Јединици локалне самоуправе, сходно *Закону о финансирању локалне самоуправе* [[7]](#footnote-7)припадају и уступљени приходи и трансфери. Јединица локалне самоуправе може да оствари приход у виду ненаменског трансфера од аутономне покрајине, као и од других јединица локалне самоуправе као приход за испоруку добара и услуга, на основу закључених уговора.

Аутономна покрајина и јединице локалне самоуправе имају и своје изворне приходе. *Законом о утврђивању надлежности АП Војводине[[8]](#footnote-8)* одређено је да се врсте и висине изворних прихода одређују посебним законом. Са друге стране, *Законом о финаснирању локалне самоуправе* прописано је да стопе изворних прихода као и начин и мерила за одређивање висине локалних такси и накнада утврђује скупштина јединице локалне самоуправе својом одлуком. Изворни приходи јединице локалне самоуправе остварују се на њеној територији.

Део одговора у вези припадности прихода и финансирања надлежности може се наћи и у Упутству за припрему буџета Републике Србије[[9]](#footnote-9) и Упутству за израду одлуке о буџету локалне власти[[10]](#footnote-10) које доставља Министарство финансија корисницима средстава буџета односно локалној власти.

Такође, остало је да поменемо и да се организација за добровољно социјално осигурање, односно права која потичу из пензијског, инвалидског, здравственог осигурања и осигурања за случај незапослености, финансирају из доприноса за обавезно социјално осигурање, донацијама и трансферима као и свим другим приходима и примањима одређеним у складу са законом. *Законом о доприносима за обавезно социјално осигурање* одређене су стопе доприноса и то за обавезно пензијско и инвалидско осигурање у висини од - 25,5%, затим, за обавезно здравствено осигурање - 10,3% и осигурање за случај незапослености - 0,75%.

*Правилником о условима и начину вођења рачуна за уплату јавних прихода и распоред средстава са тих рачуна[[11]](#footnote-11)* прописани су рачуни за уплату јавних прихода на које се уплаћују јавни приходи и примања као подрачуни система консолидованог рачуна трезора. Јавни приходи и примања уплаћују се искључиво преко рачуна за уплату јавних прихода у складу са овим Правилником. Јавни приходи се даље распоређују у буџет Републике, односно буџет локалне власти, организацијама за обавезно социјално осигурање и другим корисницима. Управа за трезор врши распоред и пренос средстава са рачуна за уплату јавних прихода на рачуне корисника, а према припадности и прописаним стопама учешћа корисника у распореду тих прихода.

УТВРЂИВАЊЕ, НАПЛАТА, ЕВИДЕНТИРАЊЕ И КОНТРОЛА ЈАВНИХ ПРИХОДА

Као што је претходно истакнуто, јавни приходи уводе се законом или одлуком скупштине локалне власти, а њихова висина утврђује се законом и актом надлежног органа у складу са *Законом о буџетском систему* и посебним законима. Тако, између осталог, појединачним пореским законом утврђују се предмет опорезивања, основица, порески обвезник и пореска стопа односно износ пореза. Са друге стране, како је то дефинисано *Законом о пореском поступку и пореској администрацији[[12]](#footnote-12)* утврђивање пореза састоји се у издавању управних аката односно предузимању радњи којима се установљава постојање појединачне пореске обавезе. Такво утврђивање пореза обавља или Пореска управа доношењем пореског решења или сам порески обвезник у случају самоопорезивања. Што се тиче доприноса за обавезно социјално осигурање, Законом је одређено да је обвезник обрачунавања и плаћања доприноса из основице и на основицу за запослене сам послодавац, док доприносе за самосталне уметнике утврђује Пореска управа. *Закон о републичким административним таксама[[13]](#footnote-13)* даје одговоре на питања у вези висине републичких административних такси (Тарифа), међутим, како је *Законом о буџетском систему* прописано, висину такси може одредити и орган локалне власти као и корисник јавних средстава. *Законом о накнадама за коришћење јавних добара[[14]](#footnote-14)* утврђују се накнаде за коришћење јавних добара. Међу њима, Закон наводи накнаде за геолошка истраживања, накнаде за коришћење ресурса и резерви минералних сировина, накнаде за коришћење енергије и енергената, накнаде за промену намене пољопривредног земљишта као и за промену намене и коришћење шума и шумског земљишта. Такође, ту су и накнада за коришћење ловостајем заштићених врста дивљачи, накнаде за воде, накнаде за заштиту животне средине, накнаде за пловидбу и коришћење лука, накнаде за коришћење јавних путева, јавне железничке инфраструктуре, јавне површине, затим накнаде за коришћење природног лековитог фактора, туристичког простора и електронске комуникације. Законом се, такође, уређује припадност прихода за поједине врсте накнада и то у одређеном процентуалном износу који се распоређује у буџет Републике Србије, буџет јединице локалне самоуправе као и буџет аутономне покрајине.

Приходи, као и примања буџета, како Републике Србије тако и локалне власти, прикупљају се и наплаћују независно од износа утврђених у буџету за поједине врсте прихода. Директни и индиректни буџетски корисници су обавезни да уплаћују приходе из оквира своје надлежности на рачун консолидованог рачуна трезора ради даљег распоређивања средстава у буџету. Додатно, важно је напоменути да се јавни приходи наплаћују искључиво на принципу готовинске основе, осим уколико није од стране Владе одређен другачији метод. Јавна предузећа односно друга правна лица и привредна друштва чији је оснивач Република Србија, дужна су да уплате у буџет Републике Србије део од најмање 50% добити, најкасније до 30. новембра текуће буџетске године. Иста обавеза постоји за јавне агенције, с тим што су оне дужне да уплате своју добит у буџет у целости – 100% добити. Наведене обавезе прописане су *Законом о буџету Републике Србије за 2020. годину*.

Министар, односно локални орган управе надлежан за финансије обавезан је да редовно прати извршење буџета и најмање два пута годишње информише Владу, односно надлежни извршни орган локалне власти, а обавезно у року од 15 дана по истеку шестомесечног односно деветомесечног периода. Извештаји се потом усвајају и достављају Народној скупштини и скупштини локалне власти.

*Уредбом о буџетском рачуноводству[[15]](#footnote-15)* ближе се уређује буџетско рачуноводство и систем главне књиге. Сходно овој Уредби, финансијско извештавање врши се периодично и годишње.

*Правилником о систему извршења буџета Републике Србије[[16]](#footnote-16)* прописани су процеси и поступци функционисања система извршења буџета, као дела система управљања јавним финансијама који се спроводе кроз информациони систем извршења буџета Министарства финансија – Управе за трезор. У оквиру система евидентирају се остварени приходи и примања и извршени расходи и издаци у складу са *Законом о буџету Републике Србије за 2020. годину*. Систем обухвата поступке и процедуре за промену апропријација, одређивање и промену квота, начин настанка обавезе, извештавање о преузетим обавезама, евидентирање и промену преузетих обавеза и начин плаћања. Информациони систем извршења буџета садржи евиденционе рачуне корисника на којима се евидентирају извршена плаћања и остварена примања са подрачуна извршења буџета у току буџетске године. Управа за трезор отвара и посебне евиденционе подрачуне за оне кориснике који остварују приходе и примања из других извора финансирања осим из општих прихода и примања буџета.

*Законом о буџету* *Републике Србије за 2020. годину* предвиђено је да Канцеларија за Косово и Метохију доставља надлежном Министарству финансија кварталне извештаје о средствима која се у току године преносе са њеног раздела јединицама локалне самоуправе на територији ове АП. Исто тако, директни корисници буџетских средстава достављају кварталне извештаје Министарству финансија о преносу средстава са њиховог раздела јединицама локалне самоуправе и то за трансфере и субвенције. Директни корисници достављају и месечне извештаје о реализацији пројеката и програма који се финансирају од примања од иностраних задужења.

Управа за трезор дужна је да извештава орган Републике, аутономне покрајине, општине, града и организације за обавезно социјално осигурање о уплатама и распореду прихода и примања, односно дужна је да доставља извештај о бруто наплати, повраћају и распореду јавних прихода и примања.

ЦЕНТРАЛНИ РЕГИСТАР ФАКТУРА И РЕГИСТАР ИЗМИРЕЊА НОВЧАНИХ ОБАВЕЗА (РИНО)

Министарство финансија спроводи мере и активности у вези са контролом преузетих обавеза у јавном сектору, што подразумева и евидентирање, праћење и извештавање о неизмиреним обавезама. Из тог разлога, *Законом о роковима измирења новчаних обавеза у комерцијалним трансакцијама[[17]](#footnote-17)* уведен је Централни регистар фактура, као посебан информациони систем. Наведени сервис омогућава увид у све фактуре издате од стране правних лица у којима су корисници јавних средстава дужници. Законом се уређује регистровање и достављање електронских фактура и других захтева за исплату у електронском облику, у систему електронских фактура, као и евидентирање тих фактура и других захтева за исплату у електронском облику у Централном регистру фактура, издатих од стране поверилаца у комерцијалним трансакцијама између јавног сектора и привредних субјеката. Централни регистар води Министарство финансија – Управа за трезор. Повериоци, односно привредни субјекти су дужни да издате фактуре и друге захтеве за исплату, у односу на субјекте јавног сектора, пре њиховог достављања дужницима, региструју у Централном регистру фактура. Важно је напоменути да дужници, односно субјекти јавног сектора, измирују новчане обавезе по фактурама и другим захтевима за исплату само под условом да су оне исправно регистроване у складу са Законом. Даном регистровања фактуре сматра се да су те фактуре достављене дужнику.

У вези контроле буџетске инспекције, истичемо да иста има приступ свим подацима из система електронских фактура и Централног регистра фактура, потребним за спровођење надзора и других функција инспекцијске контроле. Надзор и контрола буџетске инспекције ближе су прописани *Правилником о начину и поступању буџетске инспекције у вршењу надзора над спровођењем закона о роковима измирења новчаних обавеза у комерцијалним трансакцијама[[18]](#footnote-18).* Сам поступак и начин регистровања фактура и захтева за исплату, сходно предметном Закону, регулисан је *Правилником о начину и поступку регистровања фактура, односно других захтева за исплату, као и начину вођења и садржају Централног регистра фактура[[19]](#footnote-19).*

На основу *Закона о роковима измирења новчаних обавеза у комерцијалним трансакцијама*, Управа за трезор, успоставила је пројекат-апликацију Регистар измирења новчаних обавеза – РИНО. Управа за трезор, у циљу спровођења надзора, прикупља податке о преузетим обавезама од субјеката јавног сектора, које они достављају кроз ову апликацију и достављају одељењу за буџетску инспекцију извештаје са подацима о неизмиреним обавезама корисника јавних средстава (видети *Правилнико о начину и поступању буџетске инспекције у вршењу надзора над спровођењем закона о роковима измирења новчаних обавеза у комерцијалним трансакцијама*). Из ове апликације, буџетска инспекција преузима податке и о неизмиреним обавезама јавних предузећа.

СТУДИЈА СЛУЧАЈА - ПРИХОДИ ОД ДАВАЊА У ЗАКУП (ЛОКАЛНА САМОУПРАВА)

Ради бољег разумевања правног оквира којим су обухваћени јавни приходи посебно ћемо образложити регулативу која се примењује на приходе од давања у закуп јединица локалне самоуправе.

*Законом о буџетском систему* наведени приходи су сврстани у подврсту прихода насталих употребом јавних средстава. Извор настанка прихода може бити коришћење непокретности и покретних ствари како у државној својини тако и у својини јединице локалне самоуправе. Законом је предвиђено финансирање надлежности јединице локалне самоуправе приходима од давања у закуп, односно на коришћење непокретности и покретних ствари у својини Републике Србије, које користи јединица локалне самоуправе, односно органи, организације и службе јединице локалне самоуправе и индиректни корисници њеног буџета. Исто тако, буџету локалне власти припадају и приходи од давања у закуп, односно на коришћење непокретности и покретних ствари у својини јединице локалне самоуправе.

*Законом о локалној самоуправи[[20]](#footnote-20)* предвиђено је да јединица локалне самоуправе има своју имовину којом управљају органи јединице локалне самоуправе. Статутом јединице локалне самоуправе утврђују се стопе изворних прихода. Општина, преко својих органа, односно скупштине општине, управља општинском имовином и утврђује стопе изворних прихода.

*Законом о финансирању локалне самоуправе* дефинисано је да, међу изворним приходима који се остварују на њеној територији, јединици локалне самоуправе припадају и приходи од давања у закуп односно на коришћење непокретности и покретних ствари у својини државе, а које користи та јединица локалне самоуправе, односно њени органи, организације и индиректни корисници њеног буџета, као и оних ствари које су у својини јединице локалне самоуправе. Локални орган управе надлежан за финансије води евиденцију о приходима оствареним од закупа по корисницима.

Сходно одредбама *Закона о јавној својини[[21]](#footnote-21)* произлази да се непокретностима које користе јединице локалне самоуправе сматрају и непокретности у јавној својини које не служе непосредно извршавању надлежности, већ за остваривање прихода путем давања у закуп односно на коришћење (тзв. комерцијалне непокретности). Носиоци права јавне својине, међу којима су и јединице локалне самоуправе (општина и град), имају право да ствар дају на коришћење другом носиоцу или у закуп. Давање на коришћење или у закуп ствари у својини Републике Србије врши се по претходно прибављеној сагласности Републичке дирекције за имовину Републике Србије. Исти принцип важи за давање у закуп ствари које су у својини јединице локалне самоуправе, с тим што сагласност у том случају даје надлежан орган јединице локалне самоуправе, а не Републичка дирекција за имовину Републике Србије. Припадност средстава остварених давањем у закуп, одређује се у складу са *Законом о буџетском систему*. О располагању стварима у својини јединице локалне самоуправе одлучује орган јединице локалне самоуправе. Локална самоуправа може одлуком свог надлежног органа ближе уредити начин, услове и поступак прибављања, располагања и управљања имовином. Ствари у јавној својини се дају у закуп полазећи од тржишне висине закупнине за одређену врсту ствари, у поступку јавног надметања, односно прикупљањем писмених понуда. Изузетно, могуће је дати у закуп ствари и непосредном погодбом, ако је то једини могући начин, према критеријумима дефинисаним Уредбом. Сам поступак давања у закуп ствари у јавној својини ближе је уређен Уредбом Владе. На снази је *Уредба о условима прибављања и отуђења непокретности непосредном погодбом и давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда[[22]](#footnote-22)* Предметном Уредбом уређена су питања која се односе на сам поступак и услове давања ствари у јавној својини у закуп. Са друге стране, на уговор о закупу примењују се, као и код осталих правних лица и субјеката у промету, одредбе *Закона о облигационим односима[[23]](#footnote-23)*

Све промене на имовини, обавезама, капиталу и приходима евидентирају се у главној књизи трезора. Систем главне књиге и буџетско рачуноводство ближе су уређени *Уредбом о буџетском рачуноводству*.

*Правилником о условима и начину вођења рачуна за уплату јавних прихода и распоред средстава са тих рачуна* дефинише План рачуна за уплату јавних прихода у оквиру консолидованог рачуна трезора, а међу њима су и рачуни за приходе остварене по основу давања у закуп (нпр. станова за решавање стамбених потреба избеглица, грађевинског земљишта, водног земљишта итд). Са друге стране, стандардни класификациони оквир и Контни план за буџетски систем регулисни су посебним прописом – *Правилником о стандардном класификационом оквиру и Контном плану за буџетски систем[[24]](#footnote-24)*. Овај Правилник се односи и на буџете јединица локалне самоуправе. Стандардни класификациони оквир и Контни план имају за циљ да обезбеде основу за организацију и евидентирање свих финансијских трансакција код корисника буџетских средстава.

Евиденције о стању, вредности, кретању непокретности у јавној својини које воде корисници и носиоци права коришћења као и начин вођења јединствене евиденције непокретности коју води Републичка дирекција за имовину Републике Србије уређени су *Уредбом о евиденцији непокретности у јавној својини[[25]](#footnote-25).* Јединице локалне самоуправе и њени органи и организације као корисници односно носиоци права коришћења воде посебну евиденцију непокретности у јавној својини које користе. Евиденција се води за земљишта, службене зграде, пословне просторе и делове зграде, стамбене зграде, станове, гараже и гаражна места, непокретности за репрезентативне потребе и потребе дипломатских и конзуларних представништава, као и друге грађевинске објекте. Евиденција обухвата набавну вредност, исправку вредности, садашњу књиговодствену вредност и кретања односно промене у стању и вредности непокретности. Уредбом се прописује садржина података који се воде у евиденцији као и обавезе корисника односно носиоца права коришћења у вези вођења евиденције.

Са друге стране, начин и рокови вршења пописа имовине и обавеза корисника буџетских средстава и усклађивање књиговодственог стања са стварним стањем регулисано је *Правилником о начину и роковима вршења пописа имовине и обавеза корисника буџетских средстава Републике Србије и усклађивања књиговодственог стања са стварним стањем[[26]](#footnote-26).*

Даље, прописима које доносе надлежни органи јединице локалне самоуправе уређују се питања давања у закуп непокретних и покретних ствари сходно претходно наведеним законима и подзаконским прописима.

Тако је, за Град Београд од стране надлежне Скупштине града усвојена *Одлука о утврђивању закупнина за пословни простора на коме је носилац права јавне својине Град Београд, односно на коме Град Београд има посебна својинска овлашћења[[27]](#footnote-27).* Поред тога, у примени су и правилници које је донео градоначелник Града Београда, и то *Правилник о буџетском рачуноводству и рачуноводственим политикама[[28]](#footnote-28)* и *Правилник о организацији и спровођењу пописа имовине и обавеза и усклађивању књиговодственог стања са стварним стањем[[29]](#footnote-29).*

1. *,,Сл. гласник РС", бр. 54/2009, 73/2010, 101/2010, 101/2011, 93/2012, 62/2013, 63/2013 - испр., 108/2013, 142/2014, 68/2015 - др. закон, 103/2015, 99/2016, 113/2017, 95/2018, 31/2019 и 72/2019* [↑](#footnote-ref-1)
2. *,,Сл. гласник РС", бр. 84/2004, 86/2004 - испр., 61/2005, 61/2007, 93/2012, 108/2013, 6/2014 – усклађени дин. изн., 68/2014 - др. закон, 142/2014, 5/2015 – усклађени дин. изн., 83/2015, 5/2016 - усклађени дин. изн., 108/2016, 7/2017 - усклађени дин. изн., 113/2017, 13/2018 - усклађени дин. изн., 30/2018, 4/2019 - усклађени дин. изн., 72/2019 и 8/2020 - усклађени дин. изн.* [↑](#footnote-ref-2)
3. *,,Сл. гласник РС", бр. 26/2001, ,,Сл. лист СРЈ", бр. 42/2002 – одлука СУС и ,,Сл. гласник РС", бр. 80/2002, 80/2002 - др. закон, 135/2004, 61/2007, 5/2009, 101/2010, 24/2011, 78/2011, 57/2012 – одлука УС, 47/2013, 68/2014 - др. закон, 95/2018, 99/2018 – одлука УС и 86/2019* [↑](#footnote-ref-3)
4. *,,Сл. гласник РС", бр.* *25/2001, 80/2002, 80/2002 - др. закон, 43/2003, 84/2004, 18/2010, 101/2011, 119/2012, 47/2013, 108/2013, 68/2014 - др. закон, 142/2014, 91/2015 – аутентично тумачење, 112/2015, 113/2017, 95/2018 и 86/2019* [↑](#footnote-ref-4)
5. *,,Сл. гласник РС", бр.* *84/2004, 61/2005, 62/2006, 5/2009, 52/2011, 101/2011, 7/2012 - усклађени дин. изн., 8/2013 - усклађени дин. изн., 47/2013, 108/2013, 6/2014 - усклађени дин. изн., 57/2014, 68/2014 - др. закон, 5/2015 - усклађени дин. изн., 112/2015, 5/2016 - усклађени дин. изн., 7/2017 - усклађени дин. изн., 113/2017, 7/2018 - усклађени дин. изн., 95/2018, 4/2019 - усклађени дин. изн., 86/2019 и 5/2020 - усклађени дин. изн.* [↑](#footnote-ref-5)
6. *,,Сл. гласник РС", бр. 84/2019 и 60/2020 - уредба* [↑](#footnote-ref-6)
7. *,,Сл. гласник РС", бр. 62/2006, 47/2011, 93/2012, 99/2013 - усклађени дин. изн., 125/2014 - усклађени дин. изн., 95/2015 - усклађени дин. изн., 83/2016, 91/2016 - усклађени дин. изн., 104/2016 - др. закон, 96/2017 - усклађени дин. изн., 89/2018 - усклађени дин. изн., 95/2018 - др. закон и 86/2019 - усклађени дин. изн.* [↑](#footnote-ref-7)
8. *,,Сл. гласник РС", бр. 99/2009, 67/2012 - одлука УС и 18/2020 - др. закон* [↑](#footnote-ref-8)
9. <https://www.mfin.gov.rs/dokumenti/uputstvo-za-pripremu-budzeta-za-2020-godinu-i-projekcija-za-2021-i-2022-godinu/> [↑](#footnote-ref-9)
10. <https://www.mfin.gov.rs/dokumenti/uputstvo-za-pripremu-odluke-o-budzetu-lokalne-vlasti-za-2020-godinu-i-projekcija-za-2021-i-2022-godinu/> [↑](#footnote-ref-10)
11. *,,Сл. гласник РС", бр. 16/2016, 49/2016, 107/2016, 46/2017, 114/2017, 36/2018, 44/2018 - др. закон, 104/2018, 14/2019, 33/2019 и 68/2019* [↑](#footnote-ref-11)
12. *,,Сл. гласник РС", бр. 80/2002, 84/2002 - испр., 23/2003 - испр., 70/2003, 55/2004, 61/2005, 85/2005 - др. закон, 62/2006 - др. закон, 63/2006 - испр. др. закон, 61/2007, 20/2009, 72/2009 - др. закон, 53/2010, 101/2011, 2/2012 - испр., 93/2012, 47/2013, 108/2013, 68/2014, 105/2014, 91/2015 – аутентично тумачење, 112/2015, 15/2016, 108/2016, 30/2018, 95/2018 и 86/2019* [↑](#footnote-ref-12)
13. *,,Сл. гласник РС", бр. 43/2003, 51/2003 - испр., 61/2005, 101/2005 - др. закон, 5/2009, 54/2009, 50/2011, 70/2011 – усклађени дин. изн., 55/2012 - усклађени дин. изн., 93/2012, 47/2013 - усклађени дин. изн., 65/2013 - др. закон, 57/2014 - усклађени дин. изн., 45/2015 - усклађени дин. изн., 83/2015, 112/2015, 50/2016 - усклађени дин. изн., 61/2017 - усклађени дин. изн., 113/2017, 3/2018 - испр., 50/2018 - усклађени дин. изн., 95/2018, 38/2019 - усклађени дин. изн., 86/2019 и 90/2019 - испр.* [↑](#footnote-ref-13)
14. *,,Сл. гласник РС", бр. 95/2018, 49/2019 и 86/2019 - усклађени дин. изн.* [↑](#footnote-ref-14)
15. *,,Сл. гласник РС", бр. 125/2003, 12/2006 и 27/2020* [↑](#footnote-ref-15)
16. *,,Сл. гласник РС", бр. 20/2020* [↑](#footnote-ref-16)
17. *,,Сл. гласник РС", бр. 119/2012, 68/2015, 113/2017 и 91/2019* [↑](#footnote-ref-17)
18. *,,Сл. гласник РС", бр. 78/2019* [↑](#footnote-ref-18)
19. *,,Сл. гласник РС", бр. 7/2018, 59/2018 и 8/2019* [↑](#footnote-ref-19)
20. *,,Сл. гласник РС", бр. 129/2007, 83/2014 - др. закон, 101/2016 - др. закон и 47/2018* [↑](#footnote-ref-20)
21. *,,Сл. гласник РС", бр. 72/2011, 88/2013, 105/2014, 104/2016 - др. закон, 108/2016, 113/2017 и 95/2018* [↑](#footnote-ref-21)
22. *,,Сл. гласник РС", бр. 16/2018* [↑](#footnote-ref-22)
23. *,,Сл. лист СФРЈ", бр. 29/78, 39/85, 45/89 – одлука УСЈ и 57/89, ,,Сл. лист СРЈ", бр. 31/93, ,,Сл. лист СЦГ", бр. 1/2003 – Уставна повеља и ,,Сл. гласник РС", бр. 18/2020* [↑](#footnote-ref-23)
24. *,,Сл. гласник РС", бр. 16/2016, 49/2016, 107/2016, 46/2017, 114/2017, 20/2018, 36/2018, 93/2018, 104/2018, 14/2019, 33/2019, 68/2019 и 84/2019* [↑](#footnote-ref-24)
25. *,,Сл. гласник РС", бр. 70/2014, 19/2015, 83/2015 и 13/2017* [↑](#footnote-ref-25)
26. *,,Сл. гласник РС", бр. 33/2015 и 101/2018)*  [↑](#footnote-ref-26)
27. *,,Сл. лист града Београда", бр. 114/2016, 67/2017, 64/2018, 109/2018 и 114/2019* [↑](#footnote-ref-27)
28. *,,Сл. лист града Београда", бр. 24/2019* [↑](#footnote-ref-28)
29. *,,Сл. лист града Београда", бр. 64/2012* [↑](#footnote-ref-29)